b"\n_START_ARTICLE_\nEuroBillTracker\n_START_PARAGRAPH_\nEuroBillTracker (EBT) je spletna stran, ki je namenjena spremljanju evro bankovcev. Stran je bila izdelana po vzoru ameri\xc5\xa1ke strani Where's George?._NEWLINE_EuroBillTracker je mednarodna neprofitna organizacija, ki jo sestavlja svetovno ob\xc4\x8destvo. Stran je namenjana entuziastom, ki \xc5\xbeelijo spremljati pot bankovcev iz svoje denarnice po svetu. Vsak uporabnik, ki \xc5\xbeeli sodelovati v projektu, se mora pred uporabo strani na njej registrirati, nato pa lahko vpi\xc5\xa1e svoje bankovce. V posebne obrazce je potrebno vnesti kratko kodo, serijsko \xc5\xa1tevilko in nominacijo bankovca. Iz teh podatkov sistem vrne podatek o tiskarni in dr\xc5\xbeavi, ki je bankovec natisnila. Poleg tega se v obrazec vnesejo \xc5\xa1e podatki o tem, kje je bil bankovec pridobljen in morebitne opombe. V primeru, da je bil bankovec v sistem vpisan \xc5\xbee pred tem, sistem vrne informacijo o tem, kje in kdaj je bil vpisan. V primeru, da bankovec kasneje vpi\xc5\xa1e drug uporabnik sistem avtomatsko po\xc5\xa1lje informacijo o najdbi po elektronski po\xc5\xa1ti vsem predhodnim uporabnikom, ki so bankovec vpisali._NEWLINE_Evro je bil v uporabo predan 1. januarja 2002, EBT pa je na ta dan \xc5\xbee za\xc4\x8del delovati. Stran je prvi izdelal Philippe Girolami (giro), od sredine leta 2003 pa z njim upravlja Anssi Johansson (avij). Prevod strani in veliko drugih nalog opravijo redni uporabniki strani."